Title: Podklady k úvodnému slovu ku Koncepcii agrárnej a potravinovej politiky
Author: Pitoňák
Last saved by: .
Company: MP SR

P r e d k l a d a c i a      s p r á v a
	Materiál “Rozpracovanie a konkretizácia opatrení na realizáciu koncepčných zámerov a stanovených cieľov “Koncepcie agrárnej a potravinovej politiky  v roku 2001 a v rokoch 2002 – 2005”, “Koncepcie lesníckej politiky v roku 2001 a v rokoch 2002 – 2005” a “Zelených správ 2000” sa  predkladá na základe uznesenia vlády SR č.723/2000 ku Koncepcii agrárnej a potravinovej politiky SR do roku 2005 a Koncepcii lesníckej politiky SR do roku 2005 a uznesenia  vlády SR č. 720, 721 a 722/2000 k odvetvovým zeleným správam. 
Pri jeho príprave sa vychádzalo z úloh a opatrení schválených vládou v rámci vyššie uvedených dokumentov a z odporúčaní  NR SR vláde SR pri prerokovávaní odvetvových zelených správ 2000 (uznesenia NR SR č. 1152, 1153 a 1154/2000).
	Vzhľadom na to, že sa úlohy vyplývajúce z koncepcií  a úlohy zo zelených správ prelínajú navrhuje sa, aby ich rozpracovanie a hodnotenie ich plnenia  bolo vykonané spoločne. V tomto zmysle odporúčame vypracovať aj vyhodnotenie  ich plnenia podľa uznesenia vlády SR č. 720, 721 a 722/2000  k zeleným správam v máji 2001. 
Celkove sa jedná o 83  úloh a opatrení, ktoré sú  rozdelené do dvoch častí a to:
•	úlohy v pôsobnosti vlády SR –  29 úloh (vláda schvaľuje)
•	úlohy v pôsobnosti MP SR –  54 úloh (vláda berie na vedomie)
V obidvoch častiach sú úlohy zoradené podľa jednotlivých odvetví rezortu. 
Úlohy na rok 2001 v pôsobnosti vlády SR boli zosúladené s termínmi  materiálov MP SR v Pláne práce vlády SR na rok 2001 a v Pláne legislatívnych úloh vlády SR na rok 2001. 
Predkladaný materiál rozpracováva a konkretizuje vládou schválenú “Koncepciu agrárnej a potravinovej politiky  do roku 2005” do úloh na rok 2001 a na roky 2002 – 2005 (v jednotlivých rokoch budú úlohy konkretizované a upresňované v každoročných zelených správach). 
V nadväznosti na rozhodujúci rámec koncepcie agrárnej a potravinovej politiky, ktorým je európsky model multifunkčného poľnohospodárstva a na strategické zámery a základné ciele tejto koncepcie sú naformulované úlohy do širokej škály: ekonomicko-obchodných opatrení (zlepšenie finančných tokov, uplatnenie osobitného systému financovania a úverovania, ceny, riešenie rizík  v poľnohospodárskej výrobe atď.), legislatívnych opatrení (vo väzbe najmä na acquis  communautaire), opatrení pre štrukturálnu a regionálnu politiku a rozvoj vidieka (o.i. návrh na prístup k Európskej charte pre vidiecke oblasti), inštitucionálnych a organizačných opatrení (najmä zameraných na účelnejšie a cielenejšie využívanie podpôr podpornej politiky, organizáciu a ochranu domáceho agrárneho trhu). 
V súlade so závermi koncepcie ale aj Národným programom pre prevzatie Acquis communautaire sú konkretizované aj úlohy v oblasti prístupového procesu rezortu a harmonizácie agrárnej politiky EÚ so Spoločnou poľnohospodárskou politikou (SPP) EÚ s čím súvisí aj uplatnenie tzv. “inštitucionálnych cien” pri usmerňovaní agropotravinového trhu (intervenčné ceny, základné ceny, cieľové ceny a pod.). Ide o kategórie používané v rámci SPP EÚ, ktoré fungujú ako spúšťacie kritériá pre uplatnenie intervencie na trhu poľnohospodárskych komodít intervenčnou agentúrou. Funkcia týchto cien nesúvisí s inštitútom úradného určenia cien v zmysle zákona č.18/1996 (nejde o úradné určenie cien, záväzné pre všetkých účastníkov trhu), ale ide o indikatívne ceny, ktoré sa využívajú ako kritériá pre intervenčné aktivity intervenčnej agentúry. Legislatívne zakotvenie a definovanie týchto cien sa zabezpečí  v zákone o organizovaní trhu s poľnohospodárskymi výrobkami a potravinami, ktorý stanoví kompetenciu intervenčnej agentúry na určenie týchto cien. Po vstupe do EÚ túto úlohu prevezmú príslušné záväzné nariadenia EÚ o organizovaní trhu s poľnohospodárskymi komoditami. 
Rozpracovanie  vládou schválenej “Koncepcie lesníckej politiky SR do roku 2005” je rozšpecifikované na konkrétne úlohy v roku 2001 a na roky 2002-2005, ktoré budú následne upresňované v každoročne predkladaných zelených správach.
	Vychádzajúc z programových cieľov lesníctva do roku 2005 sú naformulované úlohy orientované na zabezpečenie ekologického obhospodarovania lesov, ich integrovanej ochrany a zvyšovanie efektívnosti  v lesnom hospodárstve. Jedným z cieľov je  riešiť aj poľovníctvo vydaním novej právnej úpravy.
	Lesy ako základný ekostabilizačný prvok krajiny plnia celý rad verejnoprospešných funkcií, ktoré je potrebné podporovať a zvyšovať ich účinok. V tomto spočíva aj podpora financovania z verejných zdrojov.
	Ekologizácia lesníckych činností má taktiež súvislosť so zvyšovaním verejnoprospešných účinkov lesa.
	Úlohy sú ďalej orientované  na ochranu LPF, zužitkovanie menej hodnotného dreva, zabezpečenie aproximácie lesníckej legislatívy, zabezpečenie komunikačného systému v lesníctve a štatistického výkazníctva  v súlade s EÚ.
Za vodné hospodárstvo predložený materiál obsahuje  opatrenia, ktoré vychádzajú zo Správy o vodnom hospodárstve v SR 2000. Úlohy a opatrenia, ktoré vyplynú z Koncepcie vodohospodárskej politiky SR do roku 2005 budú doplnené po jej schválení vo vláde SR.
Materiál sa nezaoberá problematikou zamestnanosti, ale pri konktretizácii jednotlivých úloh a  opatrení bude zohľadňovaná aj otázka zamestnanosti. 
Predkladaný materiál bol predložený na medzirezortné pripomienkové konanie. Zhodnotenie pripomienok je uvedené v záverečnej časti materiálu. 
 “Rozpracovanie a konkretizáciu opatrení ...” je potrebné považovať za otvorený dokument. V  nadväznosti na vývoj v odvetviach rezortu pôdohospodárstva a v súlade s úlohami, ktoré rezortu vyplynú z vývoja v prístupovom procese do EÚ sa bude tento dokument každoročne konkretizovať v návrhu opatrení  v rámci “zelenej správy”. 
Porada ekonomických ministrov vlády SR  dňa 2. apríla 2001 odporučila  materiál predložiť na prerokovanie vo  vláde SR.